“Кыргыз Республикасынын Финансы министрлигинин 2018-жылдын 25-декабрындагы № 137-Б “Мамлекеттик башкаруу секторунда бухгалтердик эсепти жана финансылык отчеттуулукту жүргүзүү боюнча жобону бекитүү жөнүндө” буйругуна өзгөртүүлөрдү киргизүү тууралуу” Кыргыз Республикасынын Экономика жана финансы министрлигинин буйрук долбооруна

НЕГИЗДЕМЕ – МААЛЫМ КАТ

1. **Долбоордун максат жана милдети**

Бул буйрук долбоору Кыргыз Республикасынын Өкмөтү менен келишим (макулдашуу, меморандум) түзгөн Бириккен Улуттар Уюму тарабынан түзүлгөн уюмдар (өкүлчүлүктөр) аркылуу дары-дармек каражаттарын, медициналык буюмдарды мамлекеттик сатып алуу тартибин регламенттештирген ченемдик укуктук актыларды 2021-жылдын 5-мартындагы №28 “Мамлекеттик сатып алуулар жөнүндө” Кыргыз Республикасынын Мыйзамына өзгөртүүлөрдү киргизүү тууралуу” Кыргыз Республикасынын Мыйзамына шайкеш келтирүү максатында иштелип чыккан.

1. **Баяндоо бөлүгү**

Дүйнөлүк саламаттык сактоо уюмунда квалификациядан өткөн сапаттуу дары-дармек каражаттарын, медициналык буюмдарды жана жабдууларды бир кыйла төмөн наркта берүүнү камсыздоо максатында түз келишимди түзүү методу менен БУУнун уюму аркылуу дары-дармек каражаттарын, медициналык буюмдарды мамлекеттик сатып алуу боюнча 2021-жылдын 5-мартындагы №28 “Мамлекеттик сатып алуулар жөнүндө” Кыргыз Республикасынын Мыйзамына өзгөртүүлөрдү киргизүү тууралуу” Кыргыз Республикасынын Мыйзамы (мындан ары – Мыйзам) кабыл алынган.

БУУнун Кыргыз Республикасындагы системасы 1993-жылдын февралынан тартып иштейт. 2017-жылы Өкмөт менен бирге 2018-жылдан тартып 2021-жылга чейин кезектеги программалык циклге ЮНДАФнын жаңы программасына кол коюлган. Кыргыз Республикасы 1992-жылдын 2-мартынан тартып БУУнун толук укуктуу мүчөсү болуп саналат.

Чет өлкөлөрдүн тажрыйбасы мындай методду колдонуу бюджеттик каражаттарды үнөмдүү сарптоонун бир кыйла натыйжалуу ыкмаларынын бири болгондугун көрсөтөт.

Ошону менен бирге, БУУ тарабынан түзүлгөн уюмдар Кыргыз Республикасынын Өкмөтү тарабынан аныкталган продукциялардын тизмесине ылайык дары-дармек каражаттарын, иммунобиологиялык препараттарды жана медициналык буюмдарды, жабдууларды сатып алуу укугуна ээ болот. Саламаттык сактоо линиясы боюнча мамлекеттик сатып алуулардын алкагында товарлардын башка потенциалдуу берүүчүлөрү үчүн атаандаштыкка жөндөмдүү чөйрөнү сактоого мүмкүн болот.

Мындан тышкары, азыркы учурда Мамлекеттик башкаруу секторунда бухгалтердик эсепти жана финансылык отчеттуулукту жүргүзүү боюнча жободо мамлекеттик башкаруу секторунда аванстык төлөмдүн суммасына банктык кепилдикти милдеттүү берүү менен келишимдин суммасынан 10 пайыздан ашпаган аванстык төлөм каралууда.

БУУ тарабынан түзүлгөн эл аралык уюмдардын көпчүлүгүнүн жол-жоболору 100% алдын ала төлөөдө берүүнү болжолдойт.

Ошону менен бирге, мамлекеттик сатып алуулар жөнүндө мыйзамда алдын ала төлөө тууралуу жобо бар, ошол эле учурда аванстык төлөмдүн өлчөмү конкурстук документте сатып алуучу уюмдун өзү тарабынан белгиленет.

Буга байланыштуу Кыргыз Республикасынын Өкмөтүнүн 2014-жылдын 15-сентябрындагы № 530 “Кыргыз Республикасынын Өкмөтүнүн айрым ченем жаратуу ыйгарым укуктарын мамлекеттик органдарга жана жергиликтүү өз алдынча башкаруунун аткаруучу органдарына өткөрүп берүү жөнүндө” токтомуна ылайык “Кыргыз Республикасынын Финансы министрлигинин 2018-жылдын 25-декабрындагы № 137-Б “Мамлекеттик башкаруу секторунда бухгалтердик эсепти жана финансылык отчеттуулукту жүргүзүү боюнча жобону бекитүү жөнүндө” буйругуна өзгөртүүлөрдү киргизүү тууралуу” Кыргыз Республикасынын Экономика жана финансы министрлигинин буйрук долбоору иштелип чыккан.

1. **Мүмкүн болгон социалдык, экономикалык, укуктук, укук коргоо, гендердик, экологиялык, коррупциялык кесепеттердин болжолу**

Бул буйрук долбоорун кабыл алуу социалдык, экономикалык, укуктук, укук коргоо, гендердик, экологиялык, коррупциялык кесепеттерге алып келбейт.

1. **Долбоордун мыйзамдарга шайкештигин талдоо**

Сунушталган буйрук долбоору колдонуудагы мыйзамдарга, ошондой эле Кыргыз Республикасы катышуучу болуп саналган эл аралык келишимдерде белгиленген тартипте күчүнө кирген ченемдерге каршы келбейт.

1. **Коомдук талкуулоо натыйжалары жөнүндө маалымат**

Бул буйрук долбоору коомдук талкуу жүргүзүү үчүн Кыргыз Республикасынын ченемдик укуктук актыларынын долбоорлорун коомдук талкуулоонун бирдиктүү порталына жана Кыргыз Республикасынын Министрлер кабинетинин расмий сайтына жарыяланат.

1. **Каржылоонун зарылдыгы жөнүндө маалымат**

Бул буйрук долбоорун кабыл алуу республикалык бюджеттен кошумча чыгымдарды талап кылбайт.

1. **Жөнгө салуу таасирин талдоо жөнүндө маалымат**

Бул буйрук долбоору ишкердик ишти жөнгө салууга багытталган эмес, буга байланыштуу коомдук талкуу жүргүзүүнү талап кылбайт.

Жогоруда баяндалгандардын негизинде Кыргыз Республикасынын Экономика жана финансы министрлиги бул буйрук долбоорун кароого киргизет.

**Кыргыз Республикасынын**

**экономика жана финансы**

**министри**